ชวนพสกนิกรทั่วประเทศ บริจาคโลหิต เฉลิมพระเกียรติ พระบาทสมเด็จพระเจ้าอยู่หัว เนื่องในวันเฉลิมพระชนมพรรษา 69 พรรษา
รองศาสตราจารย์แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ  สภากาชาดไทย เปิดเผยว่า  เนื่องในโอกาสมหามงคลวันเฉลิมพระชนมพรรษาพระบาทสมเด็จพระเจ้าอยู่หัว ทรงเจริญพระชนมพรรษา 69 พรรษา 28 กรกฎาคม 2564 ทรงเป็นพระบรมราชูปถัมภกสภากาชาดไทย ทรงสนับสนุน งานบริการโลหิต โดยเสด็จพระราชดำเนินไปพระราชทานเข็มที่ระลึกแก่ผู้บริจาคโลหิต นับเป็นพระมหากรุณาธิคุณอันล้นพ้น ด้วยสำนึกในพระมหากรุณาธิคุณ ศูนย์บริการโลหิตแห่งชาติ จัดกิจกรรมบริจาคโลหิตเฉลิมพระเกียรติ ในวันพุธที่  28 กรกฎาคม 2564 เพื่อให้พสกนิกรทุกหมู่เหล่าร่วมแสดงความจงรักภักดี ซึ่งเป็นกิจกรรมในการทำความดี เสียสละเพื่อสังคมส่วนรวม ช่วยเหลือผู้ป่วยที่ต้องรับโลหิตในการรักษา ในสถานการณ์การแพร่ระบาดของโรคโควิด -19 สามารถบริจาคได้ ที่ศูนย์บริการโลหิตแห่งชาติ หน่วยรับบริจาคโลหิตประจำที่ 6 แห่ง ภาคบริการโลหิตแห่งชาติ 12 แห่ง  และโรงพยาบาล  สาขาบริการโลหิตทั่วประเทศอย่างไรก็ตาม คาดการณ์ว่าจะมีผู้บริจาคโลหิตจำนวนมากในวันดังกล่าว จึงได้เปิดลงทะเบียนบริจาคโลหิตออนไลน์เพื่อรองรับผู้บริจาคโลหิตและรักษามาตรการป้องกันโรคโควิด -19 ได้ที่เว็บไซต์ ศูนย์บริการโลหิตแห่งชาติ  สภากาชาดไทย ที่รองรับผู้บริจาคโลหิต วันละ 1,500 คน เป็นผู้บริจาคโลหิตทั่วไป ลงทะเบียนออนไลน์ 500 คน /ผู้บริจาคโลหิตเดินทางมาบริจาคตามปกติ 1,000 คน